‘Dekriminaliseer’ koop van tabakprodukte(Foto: pixabay) Suid-Afrikaners behoort nie met ŉ misdaadrekord te sit net vir die koop van ŉ sigaret tydens die voortgesette afsonderingstydperk nie. Dít volgens Willie Aucamp, ŉ DA-lid van die Nasionale Raad van Provinsies (NRP), wat sê die DA verwerp die ANC-regering se kriminalisering van normaalweg wetsgehoorsame burgers. Bheki Cele, minister van polisie, het die afgelope week in antwoord op ŉ vraag van Aucamp gesê om sigarette tydens die afsonderingstydperk te koop is ŉ misdaad en dit moet dus ŉ misdaadrekord tot gevolg hê. “Die ANC-regering se standpunt oor die kwessie is ten beste kleingeestig en onsensitief. In my vraag aan die minister het ek die gevolge van ŉ misdaadrekord genoem, soos om jou werk en dus jou inkomste te verloor en nie vir ŉ ander werk te kan aansoek doen nie omdat jy afhanklik van nikotien is,” het Aucamp gesê. Hy sê die regering moet die gebruik van tabakprodukte dekriminaliseer en diegene wat tydens die afsonderingstydperk die reëls oortree, net daarvoor beboet. “Met stygende werkloosheid en ŉ verswakkende ekonomie teen die agtergrond van ŉ wêreldwye pandemie behoort Suid-Afrikaners hulle nie te bekommer oor die gevolge van ŉ misdaadrekord net omdat hulle ŉ sigaret gekoop het nie.” Pres. Cyril Ramaphosa het ook nie juis goeie nuus vir rokers gehad nie. Hy het Woensdagaand in antwoord op ŉ aanlyn vraag gesê die verbod op sigarette sal “eendag” opgehef word. Aucamp sê dié gebrek aan ŉ duidelike tydsraamwerk gaan selfs verdere angstigheid vir rokers veroorsaak wat sedert Maart, toe die afsonderingstydperk ingestel is, nie meer tabakprodukte kon koop nie. “Hoewel baie Suid-Afrikaners hulle tot die onwettige mark gewend het, het talle bloot gewag vir die verbod om opgehef te word uit vrees vir die gevolge as hulle onwettige aankope doen.” Aucamp sê die regering het ook nog geen werklike bewyse voorgelê oor hoe die verbod op sigarette jare lange rokers skielik meer immuun teen Covid-19 gaan maak nie. Hy sê die onttrekkingsimptome wat rokers ondervind, kan ŉ veel groter uitwerking op hulle gesondheid hê nog voordat hulle moontlik die nuwe virussiekte opdoen.